༄༅། །སྙིང་ཐིག་གསང་བ་བླ་མེད་ཀྱི་དབང་དོན་གསལ་བའི་རྒྱབ་ཡིག་གསང་བའོ༔
རིགས་ཀྱི་ཌཱཀྐི་ལྔ་ལ་ཕྱག་འཚལ་ལོ༔ མཁའ་འགྲོ་སྙིང་གི་ཏི་ཀ་ཡི༔ དབང་བསྐུར་ལམ་དུ་འཇུག་པ་ནི༔ ཞག་བདུན་ནམ་ཡང་ན་གསུམ་དུ་བྱ་བར་གསུངས༔ ནུབ་དང་པོ་ཡུལ་བདག་ལ་གཏོར་མ་བྱིན་ཏེ་ས་བསླངས་ལ༔ སྟེགས་བུ་བརྩིགས་ཏེ་སྟ་གོན་གྱི་ཆོ་ག་བྱའོ༔ ནུབ་བར་མ་ལ་དཀྱིལ་འཁོར་བྲིའོ༔ ནུབ་ཕྱི་མ་ལ་དཀྱིལ་འཁོར་སྒྲུབ་པར་བྱའོ༔ ནུབ་བཞི་པ་ལ་སློབ་མ་དཀྱིལ་འཁོར་དུ་གཞུག་སྟེ༔ བུམ་དབང་བསྐུར༔ མེ་མང་པོ་ཡང་བཅུག་པས་ཆོག༔ དེས་གང་ཟག་ཐུན་མོང་དུ་སྨིན་པར་བྱེད་པ་ཡིན་ནོ༔ དེ་ནས་སྐལ་ལྡན་གཉིས་གསུམ་བཞི་ཡན་ཆད་ལ་དབང་གསུམ་པ་བསྐུར་ཏེ༔ བུམ་དབང་གི་དཀྱིལ་འཁོར་ཉིད་མ་བསྡུས་པར་ཚོགས་རྒྱ་ཆེན་པོ་བཤམས་ནས༔ ནམ་ཕྱེད་ན་ད་ལའི་ལྷོར་གསང་དབང་བསྐུར༔ ནུབ་ཕྱི་མ་ལ་སྲོད་ལ་དཀྱིལ་འཁོར་གྱི་ནུབ་ཕྱོགས་སུ་ཤེས་རབ་ཡེ་ཤེས་ཀྱི་དབང་བསྐུར་རོ༔ ནུབ་གསུམ་པ་ལ་དཀྱིལ་འཁོར་གྱི་བྱང་ཕྱོགས་སུ་ཐོ་རང་རྩེ་ཤར་ལ་ཚིག་དབང་གི་ངོ་སྤྲོད་རྒྱས་པར་བྱའོ༔ དབང་དེ་དག་གསུམ་ཀ་ལ་ཚོགས་གཏོར་རྒྱས་པར་བྱའོ༔ ཡང་ན་ནུབ་གསུམ་དུ་བྱས་ཏེ༔ ནུབ་དང་པོ་ལ་དཀྱིལ་འཁོར་བྲི༔ གཉིས་པ་ལ་བུམ་དབང་བསྐུར༔ གསུམ་པ་ལ་དབང་གསུམ་པ་བསྐུར་བའོ༔ ནང་པར་ཚོགས་ལ་རོལ༔ གླུ་གར་དང་རོལ་མོ་བྱ༔ དེ་ནས་བཀྲ་ཤིས་དང་བསྔོ་བ་སྨོན་ལམ་བྱ༔ དཀྱིལ་འཁོར་བསྡུའོ༔ བདག་འདྲ་པདྨས་དབང་བཞི་ཐོ་ཡིག་ཏུ་བཀོད་པའོ༔ ལས་ཅན་ཅིག་དང་འཕྲད་པར་ཤོག༔ དབང་གི་ཐོ་ཡིག་རྫོགས་སོ༔ རྒྱ་རྒྱ་རྒྱ༔ ཨྠིྀ༔ ༔